Forbipasserende fandt onsdag morgen en mand drivende rundt med ryggen opad i havnebassinet i Løgstør. - Redningsfolk på stedet får ham hevet i land, og der bliver tilkaldt en redningshelikopter. Lægen ombord erklærer manden død på stedet, fortæller vagtchef ved Nordjyllands Politi Michael Elkjær. - Vi ved ikke, hvem han er på nuværende tidspunkt. Vi ved heller ikke, hvor længe han har ligget i vandet, siger han. Da man får manden på land og ind i en ambulance, konstaterer man, at han ikke har nogen identifikationspapirer på sig. Manden vil nu blive bragt til Aalborg Universitetshospital, hvor videre undersøgelser skal forsøge at finde svar på, hvem han er. OPDATERING: Onsdag eftermiddag er den druknede mand blevet identificeret ved et ligsyn. Han var en 62-årig mand fra lokalområdet. Ifølge vagtchefen ved Nordjyllands Politi er de pårørende blevet underrettet.

Referat:
En mand er onsdag morgen fundet drivende i havnebassinet i Løgstør.